MEDDELELSE FRA KOMMISSIONEN TIL RÅDET om udpegelse af Den Europæiske Kulturhovedstad 2006

Europa-Parlamentets og Rådets afgørelse 1419/1999/EF af 25. maj 1999 om en fællesskabsaktion vedrørende "Den Europæiske Kulturhovedstad" 2005-2019 fastlægger proceduren for udpegelse af Den Europæiske Kulturhovedstad fra 2005 og fremover. Denne afgørelse blev første gang anvendt med henblik på udpegelse af Den Europæiske Kulturhovedstad i Irland i 2005. For hvert af årene 2005 til 2019 har en af medlemsstaterne i den rækkefølge, der er fastlagt i bilag I til afgørelse 1419, mulighed for at indstille en eller flere ansøgere til europæisk kulturhovedstad-arrangementet. Ifølge artikel 2 i afgørelse 1419 er proceduren som følger:

1) Den pågældende medlemsstat forelægger byens eller byernes ansøgning(er) for Europa-Parlamentet, Rådet, Kommissionen og Regionsudvalget senest fire år før det pågældende arrangement.

2) En jury bestående af uafhængige eksperter udarbejder på grundlag af de kriterier, der gælder for aktionen, en rapport om ansøgningen/ansøgningerne og forelægger den for Europa-Parlamentet, Rådet og Kommissionen.

3) Efter modtagelsen af juryens rapport kan Europa-Parlamentet inden for en frist på tre måneder afgive udtalelse om ansøgningen eller ansøgningerne.

4) Kommissionen forelægger Rådet en henstilling. Henstillingen tager hensyn til juryens rapport og Europa-Parlamentets udtalelse.

5) Rådet udpeger officielt Den Europæiske Kulturhovedstad.

I overensstemmelse med proceduren meddelte Grækenland inden udgangen af 2001 EU-institutionerne, at landet havde nomineret byen Patras. Juryens evalueringsrapport forelå i september 2002. Europa-Parlamentet afgav ingen udtalelse før udløbet af fristen den 1. januar 2003.

Juryen konkluderede, at den ikke var i stand til at formulere en uforbeholden henstilling om udpegelse af Patras som Europæisk Kulturhovedstad 2006. Juryen betonede, at visse betingelser burde være opfyldt, såfremt Patras blev udpeget.

De græske myndigheder forelagde den 20. januar 2003 Europa-Parlamentet en ajourført præsentation af Patras' ansøgning. Denne præsentation blev videresendt til Kommissionen af Michel Rocard, formand for Udvalget om Kultur, Ungdom, Uddannelse, Medier og Sport, som anmodede om en sagkyndig evaluering af dokumenterne. Efter et møde med de græske myndigheder i februar 2003 forelagde juryen den 11. marts 2003 Kommissionen en evaluering af Patras' opdaterede ansøgning. Evalueringen blev af Kommissionen videresendt til Europa-Parlamentet, Rådet og Regionsudvalget den 18. marts 2003.

I evalueringen af den opdaterede ansøgning fastholder juryen sit oprindelige synspunkt. I tillæg hertil anbefaler juryen, at Kommissionen bør foranledige, at der føres tilsyn med Patras, såfremt byen udpeges. På denne baggrund har Kommissionen ingen proceduremæssige indvendinger mod, at Patras udpeges som Europæisk Kulturhovedstad 2006.

Kommissionen tilslutter sig juryens forslag om at nedsætte en tilsynsgruppe og er villig til at tilrettelægge de nødvendige procedurer, såfremt Rådet udpeger byen Patras til Europæisk Kulturhovedstad 2006. Tilsynet bør foregå regelmæssigt og foretages af nogle af juryens uafhængige eksperter, eventuelt dem alle. Ifølge juryens henstilling bør tilsynsgruppen evaluere, hvorledes Patras' forberedelser skrider frem, især med hensyn til opfyldelsen af de mål og kriterier, der er fastsat i afgørelse 1419/1999. Gruppen bør regelmæssigt mødes med de ansvarlige græske myndigheder, som vil blive anmodet om at bistå gruppen ved at fremskaffe alle nødvendige oplysninger. Kommissionen bør mindst en gang om året forelægge Europa-Parlamentet, Rådet og Regionsudvalget en detaljeret evalueringsrapport om resultaterne af tilsynet.